প্রথমে, বর্ণনা করছি ২০০৩-৪ সালের দিকে বাংলাদেশের গরীব নারীদের প্রজনন স্বাস্থ্য নিয়ে বিশ্বব্যাংকের কমিশন করা এবং আইসিডিডিআরবি দ্বারা অপারেশনালাইজড একটি গবেষণা কাজের কথা। এ গবেষণা কাজে আমার অংশগ্রহণ খন্ডিত করা ছিল। গবেষণা সংস্থাগুলোতে নৃবিজ্ঞানীদের একটি বিশেষ কদর আছে গুণগত গবেষক হিসেবে অতএব আমাকে সেই পদেই নেয়া হয়। আমার কাজ ছিল প্রজনন স্বাস্থ্য সূচকে বাংলাদেশের সবচেয়ে ভাল পারফর্ম করছে এমন একটি উপজেলার সাথে সবচেয়ে খারাপটির একটি তুলনামূলক স্টাডি করা। আমার কাজটি করার জন্য বরাদ্দ করা হয়েছিল তিন মাস। প্রথম মাস বরাদ্দ করা হয় পুরো গবেষণা কাজটির প্রস্তাবনা বুঝতে এবং আমার কাছে কি চাওয়া হচ্ছে প্লাস ‘মাঠকর্ম’ করতে কোথায় যাবো, কাকে কি প্রশ্ন করবো আর উত্তরদাতাদের কাছে কিই বা জানতে চাইবো সে সব পরিষ্কার করতে। দ্বিতীয় মাস বরাদ্দ ছিল দুইটি “মাঠে” গিয়ে লোকজনের সাথে আনুষ্ঠানিক ও অনানুষ্ঠানিকভাবে সাক্ষাৎকার নেয়া এবং শেষ মাস “মাঠের তথ্য” গবেষণা দলনেতাকে রিপোর্ট করা। হেল্থ ইকোনোমিস্ট, ডেমোগ্রাফার, ডাক্তার, পরিসংখ্যানবিদ, সমাজবিজ্ঞানী, নৃবিজ্ঞানী নিয়ে গড়ে তোলা গবেষণা কাজটি আসলে কত ব্যপক, কত টাকা তার জন্য বরাদ্দ, রাষ্ট্রীয় নীতি নির্ধারনে গবেষণা কাজটি কি ভূমিকা রাখতে যাচ্ছে সেটা নিয়ে আমার সামগ্রিক ধারণা পাওয়া সম্ভব ছিল না। কিন্তু গবেষণা কাজটি করতে গিয়ে আমার কিছু গুরুত্বপূর্ণ খটকা লেগেছিল। যেমন ১. এই গবেষণা কাজ করতে গিয়ে আমি সর্বপ্রথম “ট্র্যাডিশনাল বার্থ এটেনডেন্ট” (টিবিএ) বলে একটি টার্মের সাথে পরিচিত হই; বাংলাদেশে সাধারণভাবে যাদের দাই মা বা দাই ডাকা হয় টিবিএ তাদের জন্য বরাদ্দকৃত “উন্নয়ন-গবেষণা ফার্ম” আবিষ্কৃত একটি টার্ম বলা যায়। ২. বাংলাদেশের ৯০% শিশু ভুমিষ্ট হয় বাড়ীতে আর বাংলাদেশে মাতৃমৃত্যুর হার বেশ উঁচু এবং টিবিএরা মাতৃমৃত্যুর উচ্চ হারের জন্য দায়ী এরকম একটা তড়িৎ ও অতি সরলরৈখিক অনুমান বা সিদ্ধান্ত থেকে বাংলাদেশের নারীদের প্রজনন স্বাস্থ্য বিষয়ক প্রায় সকল গবেষণা শুরু হয়।